Du kan nu tippe politiet med din mobiltelefon om kriminalitet, som du er vidne til.

En ny app gør det muligt altid at have politiet lige ved hånden, så du via din mobiltelefon kan tippe politiet om alt fra spirituskørsel til narkohandel. Det skriver Ritzau.App'en, der ganske enkelt hedder Politi, gør det også muligt at følge med i de lokale nyheder fra politiet, ligesom man kan kontrollere, om en cykel er kendt i politiets register."Politiet skal bruge de samme kanaler som befolkningen. Det skal være nemt at komme i kontakt med os, så derfor er det naturligt, at vi også har vores egen app," siger politiinspektør Jørn Kjer fra Rigspolitiet til Ritzau.App'en har været testet i Nordjyllands Politi, og erfaringerne er så gode, at den nu udbredes til resten af landet."Nordjyllands Politi har fået en række gode tip fra borgerne, og flere af dem har ført til konkrete sager. Det er eksempelvis spirituskørsel, narkohandel, hittegods og mistænkelige genstande, som folk orienterer os om. Så vi håber, at danskerne vil tage den nye app til sig," siger Jørn Kjer til nyhedsbureauet.Hvis man vil sende et tip til politiet, er det muligt at sende et billede med, og samtidig kan man stedfæste, hvor man befinder sig. Det vil også være muligt at vælge at være anonym.